
Mao Tse-tung piti seuraavan alustuksen Kiinan Kommunistisen 
puolueen Keskuskomitean 6. kokouksessa. Tällä kokouksella oli 
hyvin suuri merkitys: siinä hyväksyttiin ja vahvistettiin 
Keskuskomitean Poliittisen toimiston, jonka johdossa Mao Tse- 
tung oli, poliittinen linja. Mao Tse-tung asetti alustuksessaan 
kysymyksen Kiinan Kommunistisen puolueen paikasta 
kansallisessa sodassa sitä varten, että kaikki puolueen jäsenet 
olisivat selvästi käsittäneet sen valtavan suuren historiallisen 
tehtävän, joka puolueella oli sodan johtamisessa japanilaisia 
anastajia vastaan, ja olisivat siihen kaikin voimin tarttuneet. 
Kokous vahvisti suuntauksen japanilaisvastaisen 
yhteisrintamapolitiikan järkähtämättömään noudattamiseen, 
osoittaen samalla, että yhteisrintama edellyttää sekä 
yhteenliittymistä että taistelua ja että tunnuslause »kaikki 
yhteisrintaman kautta» ei vastaa Kiinan tilannetta. Siten kokous 
tuomitsi virheellisen mukautumiskannan 

yhteisrintamakysymyksessä. Asian tälle puolelle Mao Tse-tung 
omisti loppulausuntonsa osan, jonka otsikko on: »Kysymys 
riippumattomuudesta ja itsenäisyydestä yhteisrintamassa». Tämän 
ohella kokous tähdensi puolueen toiminnan erittäin suurta 
merkitystä kansan aseellisen taistelun järjestämisessä japanilaisia 
anastajia vastaan ja totesi, että puolueen työn tulee kohdistua 
pääasiassa rintama-alueille ja vihollisen selustaan, torjuen niiden 
henkilöiden virheelliset katsomukset, jotka liittivät kaikki 
japanilaisista rosvoista saatavan voiton toiveet kuomintangin 
sotavoimiin ja olivat valmiit uskomaan kansan kohtalot 
kuomintangilaisen taantumuksen hallitessa esiintyneelle 
legaaliselle liikkeelle. Asian tälle puolelle Mao Tse-tung omisti 
loppulausuntonsa osan, jonka otsikkona on: »Sota ja strategian 
kysymykset». 


* * * 

Toverit! Edessämme on valoisa tulevaisuus. Meidän täytyy saada 
voitto japanilaisesta imperialismista, meidän täytyy rakentaa uusi 
Kiina, ja me tulemme ehdottomasti tämän tekemään. Mutta 

päästäksemme tähän valoisaan tulevaisuuteen meidän on kuljettava 
raskas tie. Kommunistisen puolueen ja koko Kiinan kansan, jotka 
taistelevat Kiinan valoisan tulevaisuuden puolesta, täytyy käydä 
suunnitelmallista taistelua japanilaisia rosvoja vastaan; ne voidaan 
voittaa vain pitkällisessä sodassa. Olemme jo puhuneet paljon tästä 
sodasta, kosketellen kysymyksen eri puolia: olemme tehneet 
yhteenvetoa japanilaisia anastajia vastaan käydyn sodan aikana 
karttuneesta kokemuksesta, olemme esittäneet arvion 
nykytilanteesta, määritelleet koko kansakuntaa odottavat kiireelliset 
tehtävät; olemme selittäneet, miksi meidän on pitkällisen sodan 
kestääksemme nojattava japanilaisvastaiseen kansalliseen 
yhteisrintamaan, jonka täytyy kestää pitkän aikaa; olemme myös 
selittäneet, miten se voidaan toteuttaa, ja vihdoin olemme eritelleet 
kansainvälisen tilanteen. Mitä kysymyksiä sitten jää vielä jäljelle? 
Jäljellä on, toverit, vielä yksi kysymys — kysymys siitä, mikä on 
Kiinan Kommunistisen puolueen paikka kansallisessa sodassa, ts. 
kysymys siitä, miten kommunistien on käsitettävä oma osansa, 
vahvistettava voimiaan ja tiivistettävä rivejään kyetäkseen 
johtamaan tätä sotaa ja päätyäkseen voittoon eikä tappioon. 

Isänmaallisuus ja kansainvälisyys 

Voiko kommunisti internationalistina ollen olla samalla 
isänmaallinen? Olemme sitä mieltä, että ei ainoastaan voi, vaan 
tuleekin olla. Isänmaallisuuden konkreettinen sisältö määräytyy 
historiallisten olosuhteiden mukaan. On japanilaisten hyökkääjien ja 
Hitlerin »isänmaallisuutta», on myös meidän isänmaallisuuttamme. 
Kommunistien tulee vastustaa päättävästi japanilaisten hyökkääjien 
ja Hitlerin »isänmaallisuutta». Japanin ja Saksan kommunistit ovat 
tappion kannalla maittensa käymiin sotiin nähden. 
Myötävaikuttaminen kaikin keinoin siihen, että japanilaisten 
hyökkääjien ja Hitlerin sodat päättyisivät tappioon, vastaa niin 
Japanin kuin Saksankin kansojen etua; mitä täydellisempi tuo tappio 
on, sen parempi. Juuri niin tulee Japanin ja Saksan kommunistien 

menetellä ja juuri niin he menettelevätkin, sillä japanilaisten 
hyökkääjien ja Hitlerin käymät sodat eivät ole turmiollisia 
ainoastaan maailman muille kansoille, vaan myös heidän omien 
maittensa kansoille. Toisin ovat asiat Kiinassa. Kiina on 
hyökkäyksen uhri. Tämän vuoksi kiinalaisten kommunistien tulee 
yhdistää isänmaallisuus ja kansainvälisyys toisiinsa. Me olemme 
internationalisteja ja olemme samalla isänmaanystäviä. Meidän 
tunnuslauseemme on: taisteluun kotimaan puolesta hyökkääjää 
vastaan. Tappiokanta on meille rikos; taistelu voiton puolesta 
sodassa japanilaisia anastajia vastaan on meidän ensimmäinen 
velvollisuutemme, sillä vain käymällä sotaa kotimaan 
puolustamiseksi voidaan hyökkääjä nujertaa ja saavuttaa 
kansallinen vapaus, ja vain koko kansakunnan vapauttaminen voi 
johtaa proletariaatin ja koko työtätekevän kansan vapauttamiseen. 
Kiinan voitto, Kiinaan hyökänneiden imperialistien murskaaminen, 
auttaa toistenkin maiden kansoja. Näin ollen isänmaallisuus 
kansallisessa vapaussodassa on kansainvälisyyden aatteen 
toteuttamista käytännössä. Tämän vuoksi on jokaisen kommunistin 
toimittava mahdollisimman aktiivisesti, lähdettävä miehuullisesti ja 
päättävästi kansallisen vapaussodan taistelukentälle ja suunnattava 
aseensa japanilaisia anastajia vastaan. Tämän vuoksi puolueemme 
esitti heti vuoden 1931 syyskuun 18 päivän tapahtumien jälkeen 
tunnuksen: Japanin hyökkäykseen on vastattava kansallisella 
itsepuolustussodalla. Sitten puolueemme ehdotti muodostettavaksi 
japanilaisvastaisen kansallisen yhteisrintaman, käski Punaisen 
anneijan järjestyä uudella tavalla japanilaisvastaiseksi Kansallis- 
vallankumoukselliseksi armeijaksi ja lähteä etumaisiin asemiin, 
määräsi jäsenensä astumaan japanilaisia anastajia vastaan käytävän 
sodan etulinjoille ja puolustamaan kotimaata viimeiseen 
veripisaraan asti. Kaikki nämä isänmaalliset toimenpiteet ovat 
oikeita, ne ovat internationalismin toteuttamista Kiinassa eivätkä ole 
vähimmässäkään määrässä ristiriidassa internationalismin kanssa. 
Vain poliittisesti tietämättömät ja omia erikoisia tarkoitusperiään 

ajavat ihmiset voivat jaaritella sellaista, että toimenpiteemme ovat 
vääriä ja että me olemme muka luopuneet internationalismista. 


Kommunistien etujoukkotehtävä kansallisessa sodassa 

Edellä sanotusta käy selville, että kommunistien tulee esiintyä 
kansallisessa sodassa hyvin aktiivisesti ja että tämän aktiivisuuden 
tulee ilmetä konkreettisesti ka ik illa aloilla; toisin sanoen, 
kommunistien tulee esiintyä joka suhteessa etujoukkona ja olla 
esimerkkinä. Käymme tätä sotaa vaikeassa tilanteessa. Tämä vaikea 
tilanne on muodostunut sen johdosta, että laajat kansanjoukot eivät 
vielä osoita riittävästi kansallista itsetietoisuutta, että niiden 
kansallinen oman arvon tunto ja usko omiin voimiinsa eivät ole 
vielä riittävästi kehittyneet; että kansanjoukkojen enemmistö ei ole 
vielä järjestynyttä; että meidän maamme on he ikk o sotilaallisessa 
suhteessa, sen talouselämä on takapajuista eikä siinä ole 
demokraattista hallintojärjestelmää; että maassamme esiintyy 
rappeutumisilmiöitä ja pessimistisiä mielialoja; että yhteisrintama ei 
ole tiivis eikä vankka jne. 

Tästä syystä on kommunistien otettava tietoisesti itselleen vakava 
tehtävä — koko kansan yhteenliittäminen kaikenlaisten 
epäterveiden ilmiöiden voittamiseksi. Tässä on kommunistien 
esittämällä etujoukon osalla ja heidän esimerkillään 
poikkeuksellisen suuri merkitys. 8. ja Uudessa 4. anneijassa tulee 
kommunistien näyttää esimerkkiä urhoollisuudesta taistelussa, 
käskyjen tarkasta noudattamisesta, kurista, poliittisesta työstä, 
sisäisestä eheydestä ja yhtenäisyydestä. Suhteissaan 
ystävällismielisiin puolueihin ja armeijoihin kommunistien tulee 
vannasti noudattaa suuntausta yhteenliittymiseen sodassa 
japanilaisia anastajia vastaan, toteuttaa järkähtämättömästi 
yhteisrintaman ohjelmaa ja siten näyttää esimer kk iä sodan 
asettamien tehtävien täyttämisessä. Heidän sanansa ei saa poiketa 
teoista, he eivät saa esiintyä ylimielisesti, heidän tulee rehellisesti ja 

vilpittömästi sopia asioista ystävällismielisten puolueiden ja 
anneijoiden kanssa, olla niiden kanssa kiinteässä yhteistyössä ja 
siten näyttää esimerkkiä oikeista keskinäissuhteista yhteisrintamaan 
kuuluvien eri puolueiden välillä. Vallan elimissä toimivan 
kommunistin tulee osoittaa esimerkillistä rehellisyyttä työssä, hän ei 
saa sallia tutunkauppoja ihmisten valinnassa, hänen tulee tehdä 
työtä enemmän kuin muut, saada palkkiota vähemmän kuin muut. 
Kansanjoukkojen keskuudessa toimiessaan kommunisti ei saa 
esiintyä komentelijana, vaan joukkojen ystävänä, hänen tulee olla 
niiden väsymätön opettaja eikä pohtiko itseva byrokraatti. 
Kommunisti ei saa missään eikä milloinkaan asettaa 
henkilökohtaisia etujaan ensi sijalle, hänen tulee alistaa ne 
kansakunnan eduille, kansanjoukkojen eduille. Etuilu, passiivisuus, 
työnteon väitteleminen, lahjottavuus, rappeutuminen, 
henkilökohtaisen maineen tavoittelu jne. ansaitsevat mitä syvintä 
halveksumista. Kunnioitusta ansaitsevat vain yhteisten etujen 
uhrautuva palveleminen, toimeliaisuus ja alttius, epäitsekäs 
velvollisuuksien täyttäminen ja tunnollinen, sitkeä työ. 
Kommunistin tulee olla kiinteässä yhteistyössä kaikkien puolueen 
ulkopuolella olevien edistyksellisten ainesten kanssa, ponnistaen 
kaikki voimansa koko Kiinan kansan yhteenliittämiseen 
kaikenlaisten epäterveiden ilmiöiden voittamiseksi. Täytyy 
ymmärtää, että kommunistit muodostavat vain pienen osan kansaa 
ja että puolueen ulkopuolella on vielä laajoja edistyksellisten ja 
toimeliaiden ihmisten piirejä, joiden kanssa meidän on 
työskenneltävä yhteisymmärryksessä. On aivan väärin luulla, että 
vain sinä olet hyvä ja kaikki muut kelvottomia. Takapajuisiin 
ihmisiin kommunistit eivät saa suhtautua piittaamattomasti eivätkä 
ylenkatseellisesti, vaan on lähestyttävä heitä, lujitettava yhteyttä 
heihin, saatava heidät vakuuttuneiksi ja kannustettava heitä 
eteenpäin. Niihin, jotka ovat tehneet virheitä työssään — lukuun 
ottamatta täysin parantumattomia ihmisiä — kommunistien tulee 
vaikuttaa vakuuttamalla eikä torjumalla, jotta nuo ihmiset 
huomaisivat virheensä ja oikaisisivat ne. Työssä tulee 

kommunistien näyttää esimer kk iä toimeliaisuudesta ja 
kaukonäköisyydestä, sillä vain toimeliaisuus voi taata asetetun 
tehtävän täyttämisen ja kaukonäköisyys auttaa meitä pysymään 
oikeassa suunnassa eteenpäin kuljettaessa. Tämän vuoksi 
kommunistien tulee näyttää esimerkkiä myös opiskelussa: heidän 
tulee joka päivä opettaa joukkoja ja joka päivä ottaa niiltä oppia. 
Vain ottamalla oppia joukoilta, ottamalla oppia siitä mitä 
ympärilläsi tapahtuu, ottamalla oppia ystävällismielisiltä puolueilta 
ja anneijoilta ja ottamalla varteen kaiken mitä olet oppinut, voit 
kehittää itsessäsi toimeliaisuutta ja oppia katsomaan kauas 
eteenpäin. Pitkällisessä sodassa ja vaikeissa olosuhteissa voivat vain 
kommunistit yhdessä ystävällismielisten puolueiden ja kaiken 
kansan edistyksellisten ainesten kanssa, täyttämällä kaikin tavoin 
velvollisuutensa, olemalla etujoukkona ja esimerkkinä — saada 
liikkeelle kansakunnan kaikki elävät voimat taisteluun vaikeuksien 
voittamiseksi, voiton saavuttamiseksi vihollisesta ja uuden Kiinan 
rakentamiseksi. 

On liitettävä koko kansakunta yhteen ja taisteltava sen 
keskuudessa olevia vihollisen asiamiehiä vastaan 

Vaikeuksien voittamiseen, voiton saavuttamiseen vihollisesta ja 
uuden Kiinan rakentamiseen on vain yksi tie —japanilaisvastaisen 
kansallisen yhteisrintaman vahvistaminen ja laajentaminen sekä 
kansakunnan kaikkien elävien voimien liikekannallepano. Mutta 
kansallisen yhteisrintaman keskuudessa esiintyy vihollisen 
asiamiehiä, jotka tekevät myyräntyötään. Niitä ovat kansalliset 
petturit, trotskilaiset ja japanilaisystävälliset ainekset. 
Kommunistien tulee olla aina varuillaan näiden provokaattoreiden 
suhteen, paljastaa tosiasioiden perusteella heidän rikoksensa ja 
varoittaa kansaa heistä. Kommunistien on lisättävä poliittista 
valppauttaan kansakunnan keskuudessa esiintyvien vihollisen 
asiamiesten suhteen. Kommunistien täytyy ymmärtää, että 
kansallisen yhteisrintaman laajentaminen ja vahvistaminen ei ole 

mahdollista ilman vihollisen asioimisten paljastamista ja 
lopettamista. Olisi täysin virheellistä muistaa vain asian yksi puoli 
ja unohtaa toinen. 

Puolueen rivejä on laajennettava päästämättä siihen vihollisen 

asiamiehiä 

Jotta vaikeudet voitettaisiin, jotta saavutettaisiin voitto vihollisesta 
ja voitaisiin luoda uusi Kiina, tulee kommunistisen puolueen 
laajentaa järjestäjään, avata ovet työläisten, talonpoikien ja 
aktiivisen nuorison joukoille, jotka ovat mieleltään todella 
vallankumouksellisia, uskovat puolueen periaatteisiin, kannattavat 
puolueen politiikkaa sekä ovat valmiit alistumaan puoluekuriin ja 
toimimaan innokkaasti. Tämä tekee puolueestamme suuren 
joukkopuolueen. Lahkolaismainen sulkeutuneisuus on tässä asiassa 
luvatonta. Samalla on aivan välttämätöntä osoittaa valppautta, jotta 
vihollisen asiamiehiä ei päästettäisi tunkeutumaan puolueeseemme. 
Japanilaisten imperialistien tiedusteluelimet pyrkivät alinomaa 
horjuttamaan puoluettamme, yrittävät käyttää hyväkseen 
naamioituneita isänmaan kavaltajia, trotskilaisia, 

japanilaisystävällisiä aineksia, rappeutuneita ihmisiä ja poliittisia 
keinottelijoita, jotka tunkeutuvat puolueeseemme aktivisteiksi 
verhoutuneina. Emme saa hetkeksikään heikentää valppauttamme, 
heikentää varotoimenpiteitämme sellaisen väen suhteen. 

Ei pidä sulkea puolueen ovia peläten vihollisen asiamiesten 
tunkeutumista siihen. On rohkeasti laajennettava puolueemme rivejä 
— sellainen on linjamme. Mutta laajentaessamme rohkeasti 
puolueen rivejä ei ole heittäydyttävä huolettomiksi, ei ole annettava 
vihollisen asiamiehille eikä poliittisille keinottelijoille tilaisuutta 
tunkeutua sen riveihin. Jos muistetaan vain asian yksi puoli ja 
unohdetaan toinen, voidaan tehdä paljon virheitä. »On ro hk easti 
laajennettava puolueemme rivejä, mutta ei ole päästettävä siihen 
ainoatakaan lurjusta» — vain sellainen asettamus on oikea. 




On päättävästi noudatettava yhteisrintamapolitiikkaa ja 
päättävästi puolustettava puolueen riippumattomuutta 


Vain päättävästi noudattamalla kansallisen yhteisrintaman 
politiikkaa voidaan voittaa vaikeudet, voittaa vihollinen ja rakentaa 
uusi Kiina. Siitä ei ole mitään epäilystä. Tällöin on kuitenkin 
välttämätöntä säilyttää jokaisella yhteisrintamaan kuuluvalla 
puolueella sen aatteellinen, poliittinen ja järjestö-linen 
riippumattomuus. Tämä koskee yhtäläisesti kuomintangia, 
kommunistista puoluetta ja kaikkia muita puolueita. Kansanvallan 
periaate — eräs kolmesta kansan periaatteesta — merkitsee, että jos 
on puhe puolueista, niin niiden kesken sallitaan liittosuhde, mutta 
samaan aikaan sallitaan myös jokaisen riippumaton olemassaolo. 
Jos puhutaan vain yhtenäisyydestä, mutta kielletään 
riippumattomuus, niin se merkitsee luopumista kansanvallan 
periaatteesta, ja siihen ei kommunistinen puolueemme eikä mikään 
muukaan puolue tai ryhmä voi suostua. Kiistatonta on, että 
riippumattomuus voi yhteisrintaman puitteissa olla vain suhteellista 
eikä ehdotonta; jos sitä pidetään ehdottomana, niin se voi viedä 
karille yhteisen suuntauksen yhteenliittymiseen ulkoista vihollista 
vastaan. Mutta tätä suhteellista riippumattomuutta ei saa suinkaan 
tehdä olemattomaksi; aatteellisessa, poliittisessa ja järjestöllisessä 
suhteessa pitää jokaisen puolueen saada nauttia suhteellista 
riippumattomuutta, ts. oikeutta suhteelliseen vapauteen. Jos joku 
pyrkii loukkaamaan tätä suhteellista vapautta tai jos puolueet itse 
siitä luopuvat, niin sekin voi viedä karille yhteisen suuntauksen 
yhteenliittymiseen ulkoista vihollista vastaan. Jokaisen 
kommunistin ja jokaisen ystävällismielisen puolueen jäsenen täytyy 
tämä ymmärtää. 

Samanlainen yhteys vallitsee myös luokkataistelun ja kansallisen 
taistelun välillä. Japanilaisia anastajia vastaan käytävän sodan 
aikana tulee kaiken olla alistettu sodan vaatimuksille. Se on 
vääjäämätön periaate. Sen vuoksi on luokkataistelun vaatimukset 

alistettava sodan vaatimuksille eivätkä saa olla näiden kanssa 
ristiriidassa. Luokkien ja luokkataistelun olemassaolo on kuitenkin 
tosiasia. Jotkut kieltävät sen, kieltävät luokkataistelun 
olemassaolon, mutta se on väärin. Luokkataistelun olemassaoloa 
kieltämään pyrkivät teoriat ovat aivan virheellisiä. Me emme kiellä 
luokkataistelua, vaan säätelemme sitä. Meidän esittämämme 
keskinäisavun ja molemminpuolisten myönnytysten politiikka ei ole 
sovellettavissa ainoastaan puolueiden välisissä suhteissa, vaan myös 
luokkien välisissä suhteissa. Yhteenliittymistä varten taistelussa 
japanilaisia anastajia vastaan on asian vaatimalla tavalla toteutettava 
luo kk ien keskinäissuhteita säätelevää politiikkaa. Toisaalla ei ole 
sallittava, että työtätekevien laajat joukot jätetään vaille kaikkia 
poliittisia oikeuksia ja aineellista toimeentuloa, toisaalla on otettava 
huomioon omistavienkin piirien edut. Sellainen politiikka vastaakin 
yhteenliittymisen vaatimusta taistelussa ulkoista vihollista vastaan. 
Jos otetaan huomioon vain yhden puolen edut eikä välitetä toisen 
puolen eduista, niin se merkitsee, että aiheutetaan vahinkoa 
japanilaisia anastajia vastaan käytävän taistelun asialle. 

On otettava huomioon kokonaisuuden edut, otettava huomioon 
enemmistö, toimittava yhdessä liittolaisten kanssa 

Johtaessaan kansanjoukkoja taistelussa vihollista vastaan 
kommunistien tulee ottaa huomioon kokonaisuuden edut, ottaa 
huomioon enemmistö ja toimia yhteisvoimin liittolaisten kanssa. 
Kommunistien täytyy ymmärtää se totuus, että osan edut on 
alistettava kokonaisuuden eduille. Jos jokin näkökohta on suotuisa 
osan kannalta katsoen, mutta kokonaisuuden kannalta katsoen 
epäsuotuisa, on osa alistettava kokonaisuudelle. Ja päinvastoin, jos 
jokin näkökohta on epäsuotuisa osan kannalta katsoen, mutta 
suotuisa kokonaisuuden kannalta katsoen, niin tässäkin tapauksessa 
on osa alistettava kokonaisuudelle. Tämä merkitsee kokonaisuuden 
etujen huomioon ottamista. 

Kommunistit eivät saa milloinkaan irrottautua kansan 
enemmistöstä, rynnätä liian kauas eteenpäin ottamatta huomioon 
enemmistön asemaa ja johtaen mukanaan vain edistyne intä 
vähemmistöä. On huolehdittava kiinteiden yhteyksien solmimisesta 
edistyneimpien ainesten ja laajojen kansanjoukkojen välillä. Tämä 
merkitseekin enemmistön huomioon ottamista. 

Ka ikk ialla missä on demokraattisia puolueita tai ryhmiä ja 
demokraattisia toimihenkilöitä, jotka ovat valmiit yhteistyöhön 
kanssamme, tulee kommunistien neuvotella ja toimia heidän 
kanssaan yhteisvoimin. Olisi väärin toimia kaikessa vain oman 
harkinnan mukaan, ottamatta liittolaisia lainkaan lukuun. 

Hyvän kommunistin täytyy osata ottaa huomioon kokonaisuuden 
edut, osata ottaa huomioon enemmistö, osata toimia yhteisvoimin 
liittolaisten kanssa. Tässä suhteessa meillä on ollut menneisyydessä 
oleellisia epäkohtia ja meidän on pyrittävä ne korjaamaan. 

Kaaderipolitiikka 

Kiinan Kommunistinen puolue johtaa suurta vallankumouksellista 
taistelua toimien suuren, monimiljoonaisen kansan keskellä. Se ei 
voi täyttää historiallista tehtäväänsä ilman monilukuista, erittäin 
toimintakykyistä ja moraalisesti korkeatasoista työntekijäjoukkoa. 
Puolueemme on 17 vuoden aikana kasvattanut keskuudestaan 
paljon johtavia työntekijöitä. Sotilaallisessa, poliittisessa, kulttuuri-, 
puolue- ja joukkotyössä meillä on jo omat kaaderimme, oma 
kantajoukkomme. Se on puolueemme ylpeys ja koko Kiinan kansan 
ylpeys. Mutta tämä kantajoukko ei muodosta vielä riittävän vankkaa 
tukea taistelumme valtavalle rakennukselle. Tämä vaatii uusien 
työntekijöiden kasvattamista laajassa mitassa. Kiinan kansan suuri 
taistelu on jo nostanut ja nostaa jatkuvasti esiin monilukuista 
aktiivijoukkoa. Velvollisuutemme on järjestää, kasvattaa, vaalia ja 
taitavasti käyttää sitä. Sen jälkeen, kun poliittinen linja on 

määritelty, tulee kaadereista ratkaiseva tekijä 1 . Tämän vuoksi on 
monilukuisten uusien kaaderien kasvattaminen meidän 
taistelutehtävänämme. 

Ei ole huolehdittava vain puolueen kaadereista, vaan myös 
puolueettomista kaadereista. Puolueen ulkopuolellakin on paljon 
pystyviä ihmisiä, eivätkä kommunistit saa jättää heitä näköpiirinsä 
ulkopuolelle. On heitettävä syrjään kaikenlainen omahyväisyys, 
tehtävä taitavasti työtä puolueen ulkopuolella olevien henkilöiden 
kanssa, autettava heitä vilpittömästi, suhtauduttava heihin 
lämpimästi, toverillisesti, suunnattava heidän aktiivisuuttaan 
japanilaisia anastajia vastaan käytävän sodan ja valtion 
rakennustyön suureen asiaan — sellainen on jokaisen kommunistin 
velvollisuus. 

On osattava arvioida ihmisiä oikein. Tämän tai tuon työntekijän 
ominaisuuksia ei ole arvioitava vain hänen toimintansa yhden 
kauden perusteella, ei yksityisten tosiasiain perusteella, vaan koko 
hänen menneisyytensä perusteella, hänen työnsä perusteella 
kokonaisuudessaan. Tämä on päämenetelmä työntekijöitä 
arvioitaessa. 

On osattava käyttää työntekijöitä. Johtajan velvollisuuksiin kuuluu 
pääasiassa kaksi tehtävää: johtoajatusten antaminen ja 
työntekijöiden oikea käyttäminen. Kaikki suunnitelmat, 
päätöslauselmat, käskyt, ohjeet jne. — kaikki tämä kuuluu 
käsitteeseen »johtoajatusten antaminen». Mutta jotta jokin 
johtoajatus voitaisiin toteuttaa käytännöllisessä elämässä, sitä varten 
on yhdistettävä työntekijäin rivit ja pantava ne liikkeelle, ja tämä 
kuuluu käsitteeseen »työntekijöiden käyttäminen». Työntekijöiden 
käyttämisessä on kansamme historiassa varhaisista ajoista esiintynyt 
kaksi toisilleen suoraan vastakkaista linjaa: »on nimitettävä vain 
henkilökohtaisten ominaisuuksien perusteella» ja »on nimitettävä 
vain sukulaisuuden perusteella». Edellinen linja on rehellisten 

ihmisten, jälkimmäinen epärehellisten ihmisten linja. 
Kommunistisen puolueen kaaderipolitiikan arvioperusteena pitää 
olla kyky noudattaa horjumatta puolueen linjaa, kyky itsenäiseen 
työhön, toimeliaisuus työssä ja epäitsekkyys. Tämä linja onkin 
»nimitystä vain henkilökohtaisten ominaisuuksien perusteella». 
Aivan päinvastaista kaaderipolitiikkaa noudatti menneisyydessä 
Tsang Kuo-tao — »nimittämistä vain sukulaisuuden perusteella». 
Hän keräsi ympärilleen omia miehiään, muodosti oman 
kuppikuntansa ja lopuksi kavalsi puolueen ja karkasi vihollisen 
puolelle. Se on varsin opettavainen läksy. On otettava varteen Tsang 
Kuo-taon ja hänen kaltaistensa henkilöiden petturuuden 
historiallinen esimerkki ja sovellettava kaaderipolitiikassa oikeata ja 
oikeudemnukaista suhtautumista ihmisiin, taisteltava väärää ja 
epäoikeudenmukaista suhtautumista vastaan ja siten lujitettava 
puolueen yhtenäisyyttä ja eheyttä — sellainen on Keskuskomitean 
ja kaikenasteisten johtavien työntekijäin velvollisuus. 

On osattava vaalia työntekijöitä. Työntekijäin vaaliminen merkitsee 
ensiksikin, että annetaan suunta heidän työlleen, toisin sanoen 
annetaan heille tilaisuus osoittaa aloitteellisuutta työssä, jotta he 
eivät pelkäisi vastuuta, ja tämän ohella annetaan heille oikeaan 
aikaan ohjeita, jotta he voisivat kehittää luovia kykyjään pitäen 
ohjeenaan puolueen poliittista linjaa. Se merkitsee toiseksi, että 
kohotetaan työntekijäin tasoa, toisin sanoen annetaan heille tilaisuus 
opiskeluun, kasvatetaan heitä, kohotetaan heidän teoreettista 
koulutustaan ja työtaitoaan. Kolmanneksi, on tarkistettava 
työntekijäin työtä, autettava heitä yleistämään työnsä kokemuksia, 
lisäämään menestyksiään ja korjaamaan virheitä. Kun ihmiselle 
annetaan tehtävä, mutta tämän tehtävän täyttämistä ei tarkisteta ja 
muistetaan vasta sitten, kun on tehty paha virhe, niin sellainen 
käytäntö ei vastaa tarvitsemaamme vaalivaa suhtautumista 
työntekijöihin. Neljänneksi, virheitä tehneisiin työntekijöihin 
nähden on yleensä sovellettava vakuuttamisen menetelmää, auttaen 
heitä oikaisemaan virheensä. Ankariin puoluetoimenpiteisiin on 


13 



turvauduttava vain niiden suhteen, jotka ovat tehneet pahoja virheitä 
eivätkä ota varteen niiden korjaamista tarkoittavia ohjeita. Tässäkin 
on osoitettava kärsivällisyyttä; olisi väärin liimata kehenkään 
kevytmielisesti »opportunistin» nimikelappua ja lähteä 
kevytmielisesti »taisteluun koko rintamalla». Viidenneksi, on 
huolehdittava työntekijäin tarpeista. Kun ihminen sairastuu tai kun 
häntä tai hänen perhettään kohtaavat muut vaikeudet, on hänelle 
annettava kaikkea mahdollista apua. Sillä tavoin on vaalittava 
kaadereita. 


Puoluekuri 

Niiden raskaiden puoluekurin ri kk omusten johdosta, joihin Tsang 
Kuo-tao syyllistyi, on uudelleen palautettava mieliin puoluekurin 
perusvaatimukset: 1) puolueen jäsenen alistuminen puoluejärjeston 
päätökseen, 2) vähemmistön alistuminen enemmistön päätökseen, 
3) alempien elinten alistuminen ylempien päätöksiin ja 4) koko 
puolueen alistuminen Keskuskomitean ohjeisiin. Ken rikkoo näitä 
puoluekurin vaatimuksia, hän järkyttää puolueen eheyttä. Kokemus 
osoittaa, että eräät puoluekurin rikkomukset johtuvat siitä, ettei 
ymmärretä mitä puoluekuri on. Eräät sen tietoiset ja ilkeämieliset 
rikkojat, kuten esimerkiksi Tsang Kuo-tao, ovat keinotelleet 
sellaisella monien puolueen jäsenten tietämättömyydellä. Tästä 
syystä on puolueen jäsenten keskuudessa suoritettava kasvatustyötä 
puoluekurin kysymyksistä, jotta toisaalta kaikki puolueen jäsenet 
itse noudattaisivat tietoisesti kuria ja toisaalta osaisivat Tsang Kuo- 
taon historian toistumisen välttämiseksi valvoa puoluejohtajiakin, 
joiden myös on ehdottomasti noudatettava puoluekuria. 

Jotta puolueen sisäiset suhteet tulisivat suunnatuiksi oikeihin 
uomiinsa, on välttämätöntä puoluekurin neljän edellä mainitun 
tärkeimmän vaatimuksen lisäksi laatia yksityiskohtaisempia lakeja, 
jotka säätelevät puolueen sisäistä elämää, ja siten saada aikaan 


14 



yhtenäinen suhtautuminen näihin kysymyksiin kaikenasteisten 
johtavien puolue-elinten taholta. 

Puolueen sisäinen demokratia 

Käynnissä olevassa suuressa taistelussa Kiinan Kommunistinen 
puolue voi päästä voittajaksi vain siinä tapauksessa, että puolueen 
kaikki johtoelimet, sen rivijäsenet ja johtavat työntekijät osoittavat 
suurta aktiivisuutta. Tämän suuren aktiivisuuden tulee ilmetä 
konkreettisesti johtoelinten, johtavien työntekijäin ja puolueen 
kaikkien jäsenten luovassa toiminnassa, heidän työssään 
osoittamassaan vastuuntunnossa ja joustavuudessa, rohkeassa ja 
taitavassa kysymysten asettamisessa, mielipiteittensä 
ilmaisemisessa, epäkohtien arvostelussa, samoin myös ylempien 
elinten ja johtavien työntekijäin toiminnan valvonnassa, joka 
rakentuu vaalivalle suhtautumiselle ihmisiin. Muussa tapauksessa 
pysyy se mitä me sanomme aktiivisuudeksi, tyhjänä sananhelinänä. 
Mutta tämän aktiivisuuden kehittäminen riippuu puolueen sisäisen 
elämän demokratisoinnista. Ilman puolueen sisäistä demokratiaa ei 
aktiivisuutta voida kehittää. Myös monilukuisten taitavien 
työntekijäin kasvattaminen on mahdollista vain puolueen sisäisen 
demokratian vallitessa. Meidän maassamme on ihmisten välisissä 
suhteissa vallalla pientuotannolle ominainen patriarkallisuus, eikä 
meillä sitäpaitsi ole vielä nytkään demokratiaa 
yleisvaltakunnallisessa mitassa. Nämä seikat kuvastuvat 
puolueessammekin, puolueen sisäisen elämän riittämättömän 
demokratisoinnin muodossa. Sellainen asiaintila haittaa koko 
puolueen aktiivisuuden täydellistä kehittämistä. Se tuntuu myös 
demokratian riittämättömässä kehittämisessä yhteisrintamassa ja 
joukkoliikkeessä. Tämän tähden on puolueessa suoritettava 
kasvatustyötä puolueen sisäisen demokratian kysymyksistä, jotta 
puolueen jäsenet ymmärtäisivät mitä demokratia on, millainen on 
demokratian ja sentralismin välinen yhteys ja miten demokraattista 
sentralismia toteutetaan. Vain sitä tietä voidaan toisaalta kehittää 

todenteolla puolueen sisäistä demokratiaa ja toisaalta välttää 
yletöntä demokratisointia, voidaan välttää luisuminen kuria 
horjuttavan liberaalisen holtittomuuden tielle. 

Myös sotaväenosastojemme puoluejärjestojen tulee tarpeellisessa 
määrin laajentaa puolueen sisäistä demokratiaa kohottaakseen 
puolueen jäsenten aktiivisuutta ja anneijan taistelukuntoa. Puolueen 
sisäisen demokratian täytyy anneijan puolueosastoissa olla 
kuitenkin vähemmän laajaa kuin paikallisissa puoluejärjestöissä. 
Niin anneijan kuin paikallisissakin puoluejärjestöissä tulee 
puolueen sisäisen demokratian palvella puoluekurin lujittamista ja 
puolueen taistelukunnon kohottamista eikä päinvastoin. 

Puolueen sisäisen demokratian laajentaminen on katsottava 
välttämättömäksi askeleeksi puolueen lujittamisessa ja sen rivien 
laajentamisessa, tärkeäksi aseeksi suuressa taistelussa. Sen avulla 
puolue tulee elämään täyteläistä elämää, suoriutumaan helposti 
tehtävistään, kartuttamaan uusia voimia ja kestämään sen raskaan 
koetuksen, jota nykyinen sota merkitsee. 

Puolueemme on kasvanut ja vahvistunut taistelussa kahdella 

rintamalla 

17 vuoden kuluessa on puolueemme yleensä oppinut käyttämään 
marxilais-leniniläistä aatteellisen taistelun asetta käydäkseen 
taistelua kahdella rintamalla puolueessa esiintyviä virheellisiä 
katsomuksia vastaan: toisaalta oikeistolaista, toisaalta 

»vasemmistolaista» opportunismia vastaan. 

Keskuskomitean (6. kokoonpanossaan) viidennen kokouksen 
edellä 2 puolueemme taisteli Tsen Tu-hsiun oikeisto-opportunismia 
ja toveri Li Li-sanin »vasemmisto»-opportunismia vastaan. Tässä 
kahdella rintamalla käydyssä taistelussa saavutetut voitot tekivät 
puolueelle mahdolliseksi ottaa pitkän askeleen eteenpäin. 

Keskuskomitean viidennen kokouksen jälkeen on ollut vielä kaksi 
tapausta, jolloin puolueessa on käyty merkitykseltään historiallista 
taistelua: kysymys on Tsunjin neuvottelukokouksessa suoritetusta 
taistelusta ja Tsang Kuo-taon puolueesta erottamisen yhteydessä 
käydystä taistelusta. 

Sen ansiosta, että Tsunjin neuvottelukokous oikaisi pahat 
»vasemmisto»-opportunistiset periaatteelliset virheet, joita oli tehty 
taisteltaessa kuomintangin viidettä »marssia» vastaan, tuo 
neuvottelukokous liitti yhteen puolueen ja Punaisen anneijan; 
puolueen Keskuskomitea ja Punaisen armeijan päävoimat saivat 
tilaisuuden suorittaa voitollisesti Pitkän marssin, siirtyä japanilaisia 
anastajia vastaan käytävän sodan etulinjoille ja toteuttaa uutta 
politiikkaa — japanilaisvastaisen kansallisen yhteisrintaman 
politiikkaa. Sen ansiosta, että Pasin 4 ja Jenanin 5 
neuvottelukokoukset tuomitsivat Tsang Kuo-taon oikeisto- 
opportunismin (Tsang Kuo-taon linjan musertaminen aloitettiin 
Pasin neuvottelukokouksessa ja vietiin päätökseen Jenanin 
neuvottelukokouksessa), kaikki Punaisen anneijan osastot yhtyivät 
ja puolue lähti entistä lujemmin yhteenliittyneenä sankarilliseen 
taisteluun japanilaisia anastajia vastaan. Mainitut kahdenlaiset 
opportunistiset virheet ilmaantuivat vallankumouksellisen 
kansalaissodan kestäessä. Niiden erikoisuus oli siinä, että ne olivat 
sotaan liittyviä virheitä. 

Millaisia opetuksia olemme saaneet tästä kahdella rintamalla 
käydystä puolueen sisäisestä taistelusta? Nämä opetukset ovat 
seuraavat: 1. Vakavat periaatteelliset virheet, jotka olivat syntyneet 
sen johdosta, ettei ymmärretty Kiinassa käytävän 
vallankumouksellisen sodan erikoisuuksia ja jotka esiintyivät 
kuomintangin viidettä »marssia» vastaan taisteltaessa, olivat 
ilmausta »vasemmistolaisesta» kärsimättömyydestä, joka ei ota 
huomioon subjektiivisia eikä objektiivisia edellytyksiä. Tämä 
virheellinen suunta aiheuttaa tavattoman suurta vahinkoa niin 

vallankumouksellisen sodan käynnille kuin kaikenlaiselle muullekin 
vallankumoukselliselle liikkeelle. 2. Tsang Kuo-taon opportunismi 
oli vallankumouksellisessa sodassa esiintynyttä oikeisto- 
opportunismia, joka oli sisällöltään yhdistelmä Tsang Kuo-taon 
perääntymislinjasta, hänen militaristisesta harhautumastaan ja 
puoluevastaisesta käyttäytymisestään. Vasta kun tämä opportunismi 
oli voitettu, saatettiin vapauttaa laajat joukot erinomaisen 
kunnollisia ja pitkän sankarillisen taistelun tien kulkeneita Punaisen 
anneijan 4. rintaman johtavia työntekijöitä ja puolueen rivijäseniä 
Tsang Kuo-taon opportunismin puristuksesta ja palauttaa heidät 
Keskuskomitean oikealle linjalle. 3. Sen valtavan suuren 
organisatorisen työn kestäessä, jonka suoritimme 10-vuotisen 
vallankumouksellisen agraarisodan aikana, olimme saavuttaneet 
suurta menestystä niin sotilaallisen rakennustyön kuin 
siviilihallinnonkin alalla, samoin joukkotyön ja puolueen 
rakentamisen alalla. Ilman tämän organisatorisen työn yhdistämistä 
sankarillisiin sotatoimiin rintamilla olisi ollut mahdotonta kestää 
sitä ankaraa taistelua, jota siihen aikaan käytiin Tsiang Kai-sekiä 
vastaan. Mutta agraarisodan viimeisellä kaudella tehtiin suuria 
periaatteellisia virheitä kaaderipolitiikassa ja 

organisaatiokysymyksissä. Nämä virheet ilmenivät lahkolaisuutena, 
kurinpidollisten toimenpiteiden väärinkäyttönä ja aatteellisessa 
taistelussa esiintyneinä ylilyönteinä. Se oli tulosta vielä loppuun 
saakka hävittämättä jääneistä Li Li-sanin linjan jäännöksistä ja 
myös sen aikaisista periaatteellisista poliittisista virheistä. Kaikki 
nämäkin virheet oikaisi Tsunjin neuvottelukokous, mikä antoikin 
puolueelle mahdollisuuden palata oikealle tielle kaaderipolitiikassa 
ja oikeihin järjestöperiaatteisiin. Tsang Kuo-taon linja 
organisaatiokysymyksessä merkitsi täydellistä luopumista kaikista 
kommunistisen puolueen periaatteista ja puoluekurin horjuttamista. 
Aloitettuaan ryhmätoiminnalla Tsang Kuo-tao meni niin pitkälle, 
että ryhtyi esiintymään puoluetta vastaan, sen Keskuskomiteaa 
vastaan ja Kominterniä vastaan. Keskuskomitea teki kaiken 
voitavansa oikaistakseen Tsang Kuo-taon linjan rikolliset virheet ja 

hänen puoluevastaisen käyttäytymisensä, yrittäen myös pelastaa 
hänet itsensä. Mutta kun Tsang Kuo-tao piti sitkeästi kiinni 
virheistään ja käyttäytyi kaksinaamaisesti, ja lisäksi myöhemmin 
kavalsi puolueen ja heittäytyi kuomintangin syliin, oli puolueen 
pakko toimia päättävästi ja erottaa hänet riveistään. Tämän 
toimenpiteen hyväksyi koko puolue ja kaikki jotka ovat uskollisia 
kansallisen vapautuksen asialle. Komintern on jo vahvistanut tämän 
toimenpiteen todeten, että Tsang Kuo-tao on rintamakarkuri ja 
petturi. 

Kaikki nämä opetukset ja kaikki meidän menestyksemme ovat 
välttämättömiä edellytyksiä puolueen jatkuvalle yhteenliittämiselle, 
sen aatteellisen, poliittisen ja järjestöllisen eheyden lujittamiselle, 
samoin myös voitolliselle sodankäynnille japanilaisia anastajia 
vastaan. Puolueemme on kasvanut suureksi ja vahvistunut 
taistelussa kahdella rintamalla. 

Jatkuva taistelu kahdella rintamalla 

Sodan jatkuessa japanilaisia anastajia vastaan on ensiarvoinen 
merkitys taistelulla politiikan alalla esiintyvää pessimismiä vastaan, 
joka on oikeisto-opportunismin ilmaus. Samaan aikaan on kuitenkin 
entiseen tapaan kiinnitettävä heikentymätöntä huomiota taisteluun 
»vasemmistolaista» kärsimättömyyttä vastaan. Kysymyksen ollessa 
yhteisrintamasta sekä puolue- ja joukkojärjestöistä on jatkettava 
taistelua »vasemmistolaista» lahkolaismaista sulkeutuneisuutta 
vastaan, jotta voitaisiin toteuttaa yhteistyö kaikkien puolueiden ja 
ryhmien kanssa, jotka kannattavat sotaa japanilaisia anastajia 
vastaan, ja laajentaa puolueen ja joukkojärjestojen rivejä. Samalla ei 
pidä kuitenkaan heikentää huomiota myöskään taisteluun oikeisto- 
opportunistista tendenssiä vastaan, joka ilmenee pyrkimyksenä 
varauksettomaan yhteistyöhön ja varauksettomaan laajentamiseen. 
Tähän taisteluun kohdistuvan huomion heikentyminen voisi haitata 
yhteistyötä ja laajentamista ja uhkaisi tehdä yhteistyöstä 

antautumista tarkoittavan yhteistyön ja laajentamisesta 
periaatteettoman laaj entamisen. 

Kun käydään aatteellista taistelua kahdella rintamalla, on kussakin 
konkreettisessa tapauksessa suhtauduttava ihmisiin tarkoin eritellen. 
Subjektiivinen suhtautuminen on aivan luvatonta. Ei ole jatkettava 
menneisyyden huonoa käytäntöä — mielivaltaista »nimikelappujen 
liimailemista». 

Harhapoikkeamia vastaan taisteltaessa on kiinnitettävä vakavaa 
huomiota taisteluun kaksinaamaisuutta vastaan, sillä 
kaksinaamaisuus on erittäin vaarallista sen vuoksi, että se voi 
muuttua ryhmäkuntalaisuudeksi. Esimerkkinä tästä voidaan mainita 
Tsang Kuo-taon historia. Muodollisesti alistutaan, mutta itse asiassa 
vastustetaan, sanoissa hyväksytään, mutta sisimmässään hyljätään, 
silmät puhuvat miellyttäviä asioita, mutta selän takana tehdään 
halpamaisia tekoja — sellaisena ilmenee kaksinaamaisuus. 
Puoluekuria voidaan lujittaa vain kohottamalla puolueen johtavien 
työntekijäin ja rivijäsenten valppautta kaksinaamaisuuden ilmauksia 
vastaan. 


Opiskelu 

Yleensä on kai kk ien kommunistien, joilla on vastaava 
pohjakoulutus, tutkittava Marxin — Engelsin — Leninin — Stalinin 
teoriaa, tutkittava kansamme historiaa, tutkittava nykyisen 
liikkeemme tilaa ja kehitystendenssejä. Tämän ohella on heidän 
kauttaan järjestettävä niiden kommunistien opettaminen, joiden 
sivistystaso on verraten alhainen. Erittäinkin on tähdennettävä sitä, 
että opiskelua on voimaperäisesti harrastettava kaikkien johtavien 
puolue työntekijöiden ja varsinkin Keskuskomitean jäsenten ja 
korkeimman johto henkilöstön. Puolue, joka johtaa suurta 
vallankumousliikettä ilman vallankumouksellisen teorian 

tuntemusta, ilman historian tuntemusta ja ilman käytännöllisen 
liikkeen syvää ymmärtämistä, ei voi saavuttaa voittoa. 

Marxin — Engelsin — Leninin — Stalinin teoria pätee koko 
maailmaan nähden. Mutta tätä teoriaa ei ole käsitettävä 
uskonkappaleeksi, se on käsitettävä toimintaohjeeksi. Marxismin- 
leninismin teorian tutkimista ei ole typistettävä paljaitten 
oppilauseitten ulkoaoppimiseen; sitä on tutkittava vallankumouksen 
tieteenä. Ei riitä se, että ymmärretään ne yleisiä lainmukaisuuksia 
koskevat johtopäätökset, joita Marx, Engels, Lenin ja Stalin ovat 
tehneet todellisen elämän ja vallankumouksellisen kokemuksen 
monipuolisen tutkimuksen pohjalla, vaan on myös opittava 
hallitsemaan heidän menetelmäänsä ja metodiaan kysymysten 
erittelyssä ja ratkaisemisessa. Puolueemme marxilais-leniniläinen 
koulutus on nykyisin jonkin verran edistynyt menneisyyteen 
verraten, mutta se ei ulotu vielä läheskään koko puolueeseen eikä 
tämän koulutuksen taso ole lainkaan korkea. Meidän 
kutsumuksenamme on johtaa suurta monimiljoonaista kansaa 
historiassa ennennäkemättömän suuressa taistelussa. Tämän vuoksi 
on marxilais-leniniläisen teorian syvällinen opiskelu kaikille 
puolueemme jäsenille välttämättömän tarpeen vaatima tehtävä, 
jonka voimme ratkaista vain siinä tapauksessa, että teemme siihen 
suuntaan suuria ponnistuksia. 

Toivon, että tämän Keskuskomitean kokouksen jälkeen pääsee koko 
puolueessa vauhtiin opiskelukilpailu, ja silloin katsomme, kuka on 
jo todellakin oppinut jotakin, kenellä on enemmän tietoja, kenen 
tiedot ovat syvällisemmät. 

Kun kysymys on tärkeimpiä työaloja johtamaan pystyvien 
kaadereiden kasvattamisesta puolueellemme, voidaan sanoa, että jos 
puolueessa olisi 100-200 kommunistia, joilla olisi järjestelmälliset 
eikä vain hajanaiset tiedot marxilais-leniniläisen teorian alalta ja 
jotka omaksuisivat sen todenteolla eikä skolastisesti, niin se 

kohottaisi valtavasti puolueemme taisteluvoimaa ja jouduttaisi 
voittoamme japanilaisesta imperialismista. 

Opiskelumme toinen tehtävä on historiallisen perintömme 
tutkiminen ja sen arvosteleva yleistäminen, käyttämällä siinä 
marxilaista metodia. Meidän kansallamme on monituhatvuotinen 
historia, sillä on omat erikoisuutensa, se on luonut suuren määrän 
arvoja. Kaiken tämän omaksumisessa olemme vasta alkeiskoulun 
oppilaita. Nykypäivien Kiina on Kiinan koko menneen kehityksen 
tuote. Me puollamme marxilaista suhtautumista historiaan, emme 
voi olla piittaamatta historiallisesta menneisyydestämme. Meidän 
tulee arvioida koko menneisyytemme — Konfutsesta Sun Jat-seniin 
saakka —ja ottaa haltuumme nämä arvot. Se tulee olemaan suurena 
kannustimena nykyisen suuren liikkeen johtamiselle. Kommunistit 
ovat kansainvälisen opin, marxilaisuuden, kannattajia, mutta me 
voimme saattaa marxilaisuuden voimaan elämässä vain ottamalla 
huomioon maamme konkreettiset erikoisuudet ja tietyssä 
kansallisessa muodossa. Marxismin-leninismin suuri voima on juuri 
siinä, että se liittyy erottamattomasti ku nk in maan konkreettiseen 
vallankumoukselliseen käytäntöön. Se merkitsee Kiinan 
Kommunistisen puolueen kohdalta sitä, että on opittava 
soveltamaan marxilais-leniniläistä teoriaa Kiinan konkreettisiin 
olosuhteisiin. Jos kommunistit, jotka ovat osa suurta Kiinan kansaa, 
lihaa tämän kansan lihasta, käsittelevät marxilaisuutta irrallaan 
Kiinan erikoisuuksista, niin siitä tulee abstraktista, voimatonta 
marxilaisuutta. Siksi on sovellettava marxilaisuutta Kiinan 
konkreettisiin olosuhteisiin, niin että se kaikissa 
ilmenemismuodoissaan kuvastaisi välttämättä Kiinan 
omalaatuisuutta, toisin sanoen, on opittava soveltamaan 
marxilaisuutta Kiinan erikoisuuksia vastaavasti — sellainen on 
tehtävä, joka koko puolueen on viipymättä selvitettävä itselleen ja 
ratkaistava. On tehtävä loppu merentakaisista kaavoista ja 
vähemmän harrastettava tyhjää ja abstraktista lavertelua. 
Kaavaoppisuus on luovutettava arkistoon ja omaksuttava raikas ja 

elävä, Kiinan kansan korvaa miellyttävä ja silmää ilahduttava 
kiinalainen tyyli ja kiinalainen käyttäytyminen. Kansainvälisen 
sisällön irrottaminen kansallisesta muodosta on ominaista ihmisille, 
jotka eivät ymmärrä mitään internationalismista. Me sitävastoin 
puollamme molempien kiinteää toisiinsa yhdistämistä. Tässä 
kysymyksessä meillä esiintyy pahoja virheitä, jotka on päättävästi 
voitettava. 

Mitkä ovat meidän nykyisen liikkeemme erikoisuudet? Millaisia 
ovat sen lainmukaisuudet? Miten liikettä on johdettava? Kai kk i 
nämä ovat käytännön kysymyksiä. Me emme yhä vieläkään tunne 
riittävästi japanilaista imperialismia, emme tunne vielä riittävästi 
Kiinaakaan. Meidän liikkeemme on kehitysprosessissa, se mikä on 
edessä, on uutta, ja uutta syntyy yhtämittaa. Tämän liikkeen 
tutkiminen kaikilta puolin, sen kehityskulussa, on tärkeä tehtävä, 
johon meidän on alituisesti kiinnitettävä suurta huomiota. Se joka 
kieltäytyy tutkimasta kaikkea tätä vakavasti ja huolellisesti, ei ole 
marxilainen. 

Itsetyytyväisyys on opiskelun vihollinen. Jotta voisi todenteolla 
opiskella jotakin, on itsetyytyväisyys heitettävä syrjään. Kuten 
sanotaan, »on opiskeltava itse kyllääntymättä, on opetettava toisia 
väsymättä» —juuri niin on meidän meneteltävä. 

Yhteenliittyminen ja voima 

Kiinan Kommunistisen puolueen sisäinen eheys on perusehto koko 
Kiinan kansan yhteenliittämiselle voiton saavuttamiseksi sodassa 
japanilaisista anastajista ja uuden Kiinan rakentamiselle. 17 vuotta 
kestäneessä sodassa karaistunut Kiinan Kommunistinen puolue on 
jo huomattavassa määrin oppinut liittämään rivejään yhteen ja tullut 
paljoa kokeneemmaksi. Tämä auttaa meitä tulemaan siksi Kiinan 
kansan vankaksi ydinjoukoksi, joka takaa voiton japanilaisista 

anastajista ja uuden Kiinan rakentamisen. Toverit, me saavutamme 
epäilemättä tämän päämäärän — on vain liityttävä lujasti yhteen! 


Huomautuksia 

1 Vrt. Stalin: Leninismin kysymyksiä, Petroskoi 1946, s. 588. 

2 

Tarkoitetaan KKP Keskuskomitean Poliittisen toimikunnan 
elokuussa 1927 pidetyn neuvottelukokouksen ja Keskuskomitean 
tammikuussa 1934 pidetyn kokouksen välistä aikaa. 

3 Kiinan Kommunistisen puolueen Keskuskomitean Poliittisen 
toimikunnan neuvottelukokous, joka pidettiin Tsunjissa Kueitsoun 
maakunnassa tammikuussa 1935. Tämä kokous teki lopun entisen 
»vasemmisto»-opportunistisen johdon, Tsen Sao-jun (Vang Mingin) 
ym. virheellisestä politiikasta ja valitsi Mao Tse-tungin puolueen 
johtajaksi. Virheellinen »vasemmistolainen» linja oli ollut vallalla 
puolueessa kauan (4 vuotta) ja tuottanut puolueelle ja 
vallankumoukselle suurta vahinkoa. Tämän linjan turmiolliset 
seuraukset ilmenivät siinä, että lähes 90 % Kiinan Kommunistisen 
puolueen jäsenistä ja Punaisesta armeijasta sekä Punaisen anneijan 
tukialueet menetettiin ja kymmenet miljoonat 
vallankumouksellisilla tukialueilla asuneet ihmiset joutuivat 
kuomintangilaisten julmien vainotoimenpiteiden kohteeksi. 

4 Tarkoitetaan KKPn Keskuskomitean Poliittisen toimikunnan 
neuvottelukokousta, joka pidettiin Pasissa elokuussa 1935. (Pasi 
sijaitsee Setsuanin maakunnan luoteisosan ja Kansun maakunnan 
kaakkoisosan yhtymäkohdassa, luoteeseen Setsuanin maakunnan 
Sungpanin piirikuntakeskuksesta.) Tsang Kuo-tao, joka siihen 
aikaan johti osaa Punaisen anneijan voimista, rikkoi välinsä 
puolueen Keskuskomitean kanssa, ei alistunut Keskuskomitean 

määräyksiin, yrittipä tuhotakin Keskuskomitean. Pasin 
neuvottelukokouksessa Keskuskomitea päätti luopua tästä 
vaarallisesta alueesta ja johti uskollisina pysyneet Punaisen 
anneijan joukko-osastot Sensin maakunnan pohjoisosiin. Tsang 
Kuo-tao sitävastoin lähti pettämiensä Punaisen armeijan joukkojen 
mukana etelään Tientsuanin — Lusanin — Suuren ja Pienen 
Tsintsuanin — Apan alueelle, ja perustaen siellä oman 
»keskuskomiteansa» nosti avoimen kapinan puoluetta vastaan. 

" Tarkoitetaan KKPn Keskuskomitean laajennettua 
neuvottelukokousta Jenanissa huhtikuussa 1937. Jo ennen 
neuvottelukokousta oh Tsang Kuo-taon komennossa olleiden 
Punaisen anneijan joukko-osastojen johtavien työntekijöiden ja 
sotamiesten perusjoukko, huomattuaan Tsang Kuo-taon petoksen, 
lähtenyt pohjoiseen, suunnaten kulkunsa Sensin — Kansun Raja- 
alueelle. Mutta osa näistä voimista kääntyi virheellisesti johdettuna 
puolitiessä länteen Kantsoun — Liangtsoun — Sutsoun alueelle, 
missä vihollinen tuhosi siitä enemmän kuin puolet. Harvalukuiset 
eloon jääneet pääsivät sen jälkeen Singkiangin maakuntaan ja 
tulivat myöhemmin Sensin — Kansun Raja-alueelle. Toinen osa, 
joka ei ollut kääntynyt länteen, oli saapunut jo aikaisemmin Sensin 
— Kansun Raja-alueelle ja yhtynyt siellä Keskisen alueen 
Punaiseen anneijaan. Myös itse Tsang Kuo-tao saapui pohjois- 
Sensiin ja osallistui tähän Jenanin neuvottelukokoukseen. 
Neuvottelukokous antoi tyhjentävän arvion Tsang Kuo-taon 
opportunistisista katsomuksista ja hänen puoluevastaisista teoistaan. 
Tsang Kuo-tao alistui muodollisesti näihin päätöksiin, mutta 
valmistautui tosiasiallisesti pettämään puolueen lopullisesti. 


Mao Tse-tung, Teoksia, II osa 
Kansankulttuuri Oy, 1958 
Suomentanut T. Lehen 

